**Eestiski on kirjutatud sellest, et vahepeal oli Ozempic apteekidest otsakorral. Kuidas on olukord praegu?**

Vastas Ravimiameti sisse-ja väljaveo järelevalve büroo spetsialist Stella Sulaoja:

*Ozempicu kättesaadavus apteekides on jätkuvalt piiratud seoses tootmisprobleemide ja suurenenud nõudlusega kogu Euroopas. Ravimi tarned Eestisse küll toimuvad, kuid tarneraskused jätkuvad eeldatavasti vähemalt 2024. aasta lõpuni. Alternatiividena on saadaval sama toimeainega tabletid (Rybelsus) ja teised sama toimeainerühma (GLP-1 agonistid) ravimid. Sõltuvalt arsti hinnangust patsiendi haigusseisundile võib asenduseks sobida ka muu saadaval olev diabeediravim. Patsiendid peaksid vajadusel ravi jätkamiseks pöörduma oma arsti poole.*

*Ozempicu kättesaadavuse osas lisainfo saamiseks soovitame pöörduda müügiloa hoidja kohaliku esindaja poole - Novo Nordisk A/S Eesti filiaal, Paldiski mnt 29, Tallinn, telefon: +372 667 5050, e-post:* *infoee@novonordisk.com**.*

**Kas ja millistest kõrvaltoimetest on Ozempici kasutajad ravimiametit teavitanud? Ehk saab tuua välja, millised on kõige sagedasemad kõrvaltoimed ja kas teile teadaolevalt on kedagi kõrvaltoimete tõttu ka hospitaliseeritud**

*Vastas Ravimiameti ravimiohutuse osakonna juhataja Maia Uusküla:*

*Ravimiametile on edastatud kokku seitse kõrvaltoimeteatist seoses Ozempicu kasutamisega – diabeedi näidustusel kasutamisel on Ravimiametile saadetud 2 teatist kõrvaltoimete tekkest, ülekaalu jt näidustustel kasutamisel 5 teatist (3 kerged/mittetõsised kõrvaltoimed ja 2 tõsised ehk patsiendid vajasid haigla ravi). Kõikides teatistes on kirjeldatud erinevaid kõrvalnähte. Kõigil nendel juhtudel on Ravimiameti hinnangul seos ravimiga tõenäoline.*

*(Ozempicu teadaolevad võimalikud kõrvaltoimed on kirjas ravimiteabes: (*[*https://www.ema.europa.eu/et/documents/product-information/ozempic-epar-product-information\_et.pdf*](https://www.ema.europa.eu/et/documents/product-information/ozempic-epar-product-information_et.pdf) *))*

**Lisaks on vähemalt välismaal turule jõudnud konkreetse ravimi võltsingud. Kas teile teadaolevalt liiguvad võltsingud ka Eestis? On teil äkki teada juhtumid, kus ravimit on võimalik mustal turul ilma retseptita omandada?**

Vastas Ravimiameti järelevalve osakonna spetsilist Evelin Saar:

*Eestis ei ole seaduslikus tarneahelas Ozempicu võltsinguid tuvastatud. Ravimeid tohivad müüa vaid tegevusloaga (interneti)apteegid. Ravimite müük väljaspool apteeki on seadusevastane ning erinevad uuringud on näidanud, et väljastpoolt apteeki, kas siis Eestis või mujal maailmas ravimeid ostes, on väga suur tõenäosus saada võltsitud ravim. Võltsitud ravimi kvaliteet ja toime on teadmata ning selle kasutamine seetõttu alati ohtlik. Kõikidest illegaalsetest ravimimüükidest ja -müüjatest teavitab Ravimiamet (veebi)politseid. Ozempicu ebaseadusliku müügi kuulutust oleme märganud ühel korral ja selle Politsei- ja Piirivalveametile saatnud. Täpsem ülevaade ebaseaduslikust ravimimüügist on Politsei- ja Piirivalveametil.*

**Ozempici guugeldades on esimeste vastete seas selline veebikülg:**[**https://estmeds.com/ravim/ozempic/**](https://estmeds.com/ravim/ozempic/)**, kust ostma minnes suunab edasi tõlkelehele** [**https://ee.treated.com/kaalulangus/wegovy**](https://ee.treated.com/kaalulangus/wegovy)**. Kas te teate midagi neist lehekülgedest? On need usaldusväärsed?**

Vastas Ravimiameti järelevalve osakonna spetsilist Evelin Saar:

*Väljastpoolt Eesti internetiapteeke ravimite tellimisel on oluline kõigepealt veenduda, et tegemist on ametliku tegevusloaga internetiapteegiga. Internetiapteegi õiguspärasust teistes Euroopa Liidu riikides saab kontrollida*[*siit*](https://www.ema.europa.eu/en/human-regulatory-overview/public-health-threats/falsified-medicines-overview/buying-medicines-online#list-of-registers-of-online-medicine-retailers-section)*. Kumbki viidatud veebileht ei ole Euroopa Liidus ametliku tegevusloaga internetiapteek, st neist ravimite ostmist tuleb vältida, et mitte tervist ohustavaid võltsitud ja ebakvaliteetseid ravimeid osta. Kuid siinjuures on oluline märkida, et ka ametliku tegevusloaga välisriigi internetiapteegist tellimisel võib tekkida probleeme ravimite kättesaamisel Eestis, sest välisriigi apteegis üldjuhul ei ole ravimeid, mis vastavad Eestis välja antud müügiloale ja selle tingimustele (nt eestikeelne pakend, eestikeelne info, näidustus, ravimi klassifitseerimine retsepti või käsimüügiravimiks, tootmiskohad, müügiloa hoidja jne). Müügiloale vastavuse nõue on oluline, et patsient saaks emakeelset ravimialast teavet, mis kindlustaks ravimite ohutu tarbimise. Müügiloa nõudele mittevastavuse tõttu ei ole välisriigist tellitud ravimite kättetoimetamine ravimiseaduse järgi lubatud. Väljastpoolt Euroopa Majanduspiirkonda, st Euroopa Liitu, Islandit, Lichtensteini ja Norrat on ravimite tellimine keelatud, sest puudub võimalus veenduda ravimi müüja nõuetekohasuses ja ravimi kvaliteedis, ohutuses ja efektiivsuses.*